Τζούρο Ματσούτ

Ο Τζούρο Ματσούτ (σερβ.: Ђуро Мацут, γενν. 22 Νοεμβρίου 1963) είναι Σέρβος ενδοκρινολόγος και ακαδημαϊκός, που υπηρετεί ως Πρωθυπουργός της Σερβίας από το 2025.

Γεννημένος στο Βελιγράδι, ο Ματσούτ αποφοίτησε από την Ιατρική Σχολή το 1989 και αργότερα απέκτησε διδακτορικό από την ίδια σχολή. Αρχικά εργάστηκε ως ενδοκρινολόγος και ερευνητής και το 2013 έγινε καθηγητής εσωτερικής παθολογίας και Ενδοκρινολογίας στην Ιατρική Σχολή. Αν και δεν ήταν μέλος οποιουδήποτε πολιτικού κόμματος, ο Ματσούτ έγινε ένα από τα ιδρυτικά μέλη του λαϊκίστικου «Λαϊκού κινήματος για το Κράτος» του Προέδρου Αλεξάντερ Βούτσιτς το 2025.

 Πρώιμη ζωή και καριέρα 
Ο Τζούρο Ματσούτ γεννήθηκε στις 22 Νοεμβρίου 1963 στο Βελιγράδι, ΣΔ Σερβίας, ΣΔΣ Γιουγκοσλαβίας. Αποφοίτησε από την Ιατρική Σχολή του Πανεπιστημίου του Βελιγραδίου το 1989 και απέκτησε μεταπτυχιακό το 1995 και διδακτορικό το 1999. Μετά την αποφοίτησή του έγινε ενδοκρινολόγος και ερευνητής, εργαζόμενος σε τομείς που σχετίζονται με το μεταβολισμό, νευροενδοκρινικούς όγκους και το σύνδρομο πολυκυστικών ωοθηκών (PCOS). Αργότερα, το 2013, έγινε καθηγητής εσωτερικής παθολογίας και Ενδοκρινολογίας στην Ιατρική Σχολή και διευθυντής της Κλινικής Ενδοκρινολογίας, Διαβήτη και Μεταβολικών Νοσημάτων στο Πανεπιστημιακό κλινικό κέντρο της Σερβίας. Είναι επίσης επισκέπτης καθηγητής του Πανεπιστημίου Αθηνών και της Ιατρικής Σχολής του Πανεπιστημίου των Σκοπίων.

Ο Ματσούτ ήταν ενεργό μέλος της Ευρωπαϊκής Εταιρείας Ενδοκρινολογίας (ESE) από το 2016 και υπηρέτησε σε διάφορες επιτροπές. Έχει προεδρεύσει σε πολλές επιτροπές εντός της Εταιρείας και συνέβαλε στην ομάδα ειδικού ενδιαφέροντος για το PCOS. Από το 2016 έως το 2020 υπηρέτησε ως εκπρόσωπος του Συμβουλίου των Συνδεδεμένων Εταιρειών της Εταιρείας στην εκτελεστική της επιτροπή, ex officio. Το 2020 εξελέγη πλήρες μέλος της Εκτελεστικής Επιτροπής και Ταμίας της Εταρείας.

Ο Ματσούτ εξέφρασε την υποστήριξή του στο Σερβικό Προοδευτικό Κόμμα στις βουλευτικές εκλογές του 2023. Παρ' όλα αυτά, δεν είναι μέλος κανενός πολιτικού κόμματος. Ήταν ομιλητής σε συγκέντρωση του Λαϊκού κινήματος για το Κράτος (NPZD) στην Γιαγκοντίνα τον Ιανουάριο του 2025. Τον Μάρτιο του ίδιου έτους έγινε ιδρυτικό μέλος του κινήματος. Ο Ματσούτ εξέφρασε την αντίθεσή του στις φοιτητικές διαδηλώσεις κατά της διαφθοράς στη Σερβία που διοργανώνονται από το 2024.

 Πρωθυπουργός της Σερβίας 
Μετά την παραίτηση του Μίλος Βούτσεβιτς από τη θέση του Πρωθυπουργού της χώρας, διεξήχθησαν διαπραγματεύσεις για τον σχηματισμό νέας κυβέρνησης. Ο Αλεξάνταρ Βούτσιτς, πρόεδρος της Σερβίας, έδωσε στον Ματσούτ την εντολή σχηματισμού Κυβέρνησης ενώπιον της Εθνοσυνέλευσης της Σερβίας στις 6 Απριλίου 2025. Είναι ο τρίτος ανεξάρτητος πολιτικός που προτάθηκε για τη θέση, μετά τον Μίρκο Τσβετκοβιτς και την Άνα Μπρνάμπιτς. Η σύνθεση της Κυβέρνησής του ανακοινώθηκε στις 14 Απριλίου με αναπληρωτές πρωθυπουργούς την Σινίσα Μάλι, τον Ίβιτσα Ντάσιτς και την Αντριάνα Μεσαρόβιτς. Η κυβέρνησή του αποτελείται επίσης από αρκετούς ανεξάρτητους που συνδέονται με το NPZD. Η Άνα Μπρνάμπιτς, πρόεδρος της Εθνοσυνέλευσης της Σερβίας, συγκάλεσε συνεδρίαση για τις 15 Απριλίου, για την παροχή ψήφου εμπιστοσύνης στη νέα κυβέρνηση. Κατά τη διάρκεια της συνεδρίασης, ο Ματσούτ παρουσίασε τις προγραμματικές του δηλώσεις. Το υπουργικό συμβούλιο υπερψηφίστηκε στις 16 Απριλίου με 153 ψήφους.

 Προσωπική ζωή 
Ο Ματσούτ είναι παντρεμένος και έχει ένα παιδί. Του απονεμήθηκε το Τάγμα του αστέρα του Καραγιώργη το 2024.

 Παραπομπές 

 Εξωτερικοί σύνδεσμοι 


Κατηγορία:Σέρβοι πανεπιστημιακοί
Κατηγορία:Πρωθυπουργοί της Σερβίας
Κατηγορία:Ηγέτες εν ενεργεία